**Velkommen til Tuse Næs Køre- & Rideforening**

Denne velkomstfolder er udarbejdet som en hjælp til dig som er nyt medlem i Tuse Næs Køre- & Rideforening - TNKR. Den fortæller lidt om, hvor du kan finde relevante og interessante informationer og hvad du skal være opmærksom på.

**Tuse Næs Køre- & Rideforening, TNKR** TNKR er beliggende på Udby Kirkevej 21, 4300 Holbæk.

Klubben blev grundlagt i 1922, og dengang var klubbens eneste formål, at afholde den årlige fastelavnsridning og på den måde blev der sparet sammen til et fælles sted at ride. Denne tradition har igennem årene været fastholdt, og er i dag stadig en af TNKRs, og hele Tuse Næs’ store begivenheder. TNKR er en forening under Dansk Ride Forbund, DRF, og hører under Distrikt 4, D4. Derudover er vi også medlem af Dansk Handicap Idrætsforbund, DHIF. TNKR har ca. 120 medlemmer i alle aldre. Klubben drives af en frivillig bestyrelse på 7 medlemmer, som bliver valgt af medlemmerne på den årlige generalforsamling. Se nuværende bestyrelse og kontaktoplysninger på disse på [www.TNKR.dk](http://www.TNKR.dk). På opslagstavlen i ridehuset kan du også se en liste med bestyrelsens navne og kontaktoplysninger.

**Medlemskab** Ønsker du at være medlem af TNKR kan du tilmelde dig på klubbens hjemmeside, hvor der under linket ”Medlem i TNKR” er et skema til udfyldelse. Her kan du se hvilke muligheder der er for medlemskab i klubben. På opslagstavlen i ridehuset, hænger der en medlemsliste der løbende bliver opdateret. Husk også at melde dig ud, hvis du ikke længere ønsker medlemskab. Dette kan også gøres på hjemmesiden under ”Medlem i TNKR”.

**Værdier** Nedenstående er er et uddrag af klubbens værdier:

* **Åbenhed**; plads til alle og de mange forskellige indfaldsvinkler til/i ridesporten og ønske om åben og respektfuld dialog medlemmerne imellem.
* **Ambitioner**; plads til alle ambitionsniveauer indenfor alle discipliner.
* **Engagement**; forventning til medlemmerne om aktivt engagement i klubben for at sikre dens fremtidige virke.

**Et fælles tilsyn** Da TNKR ikke er et ridecenter med tilhørende stalde, beboelse mm. er det eneste tilsyn ”et fælles tilsyn”. Det vil sige, når man kommer som ny i TNKR må man påregne, at andre medlemmer kan spørge til om man er medlem og vi må være fælles om at holde øje med vores klub og faciliteter. Er der noget man vil formidle videre til klubben, så sker dette via bestyrelsen.

**Hjemmeside, facebook og nyhedsmails**  Vores hjemmeside, www.tnkr.dk, er en meget vigtig del af klubben, da det er her igennem, at al info bliver formidlet videre, f.eks. nyheder, aktiviteter, undervisning, regler osv. Facebookgruppen ”Tuse Næs Køre- og Rideforening” styres og opdateres ikke af bestyrelsen og da ikke alle medlemmer er på facebook, er det derfor altid vigtigt altid at skrive alle oplysninger på hjemmesiden, så alle har mulighed for at kunne følge med. Man er også velkommen til at hænge opslag på opslagstavlen i ridehuset, men igen er det vigtigt, at det også bliver skrevet på hjemmesiden. Dette gælder dog f.eks. ikke salgsannoncer mm.

Et par gange om året bliver der fra bestyrelses side sendt nyhedsbrev ud til medlemmer pr. mail. Husk derfor at sende en mail til TNKR, hvis du ændre kontaktoplysninger.

**Undervisning, aktiviteter og udvalg** På vores hjemmeside finder du en oversigt over den faste undervisning og andre aktiviteter i klubben. På hjemmesiden kan du også selv booke dig ind i ridehallen til undervisning eller løsspringning under ”Faciliteter ”-> ”Ridehal” -> ”Skema og Booking”. Du skal dermed selv holde dig orienteret/orientere andre medlemmer om, hvornår der er aktiviteter i klubben.

I TNKR har vi flere udvalg, bl.a. stævneudvalg, juleudvalg og børnedyrskueudvalg. Det er gennem disse udvalg , at der bliver arrangeret aktiviteter i klubben, dvs. de arrangerer alt fra klubmesterskab til børnedyrskue til kurser mm. Kunne du tænke dig at være med i udvalgene eller give en hånd med, så henvend dig til bestyrelsen.

**Faciliteter** - TNKR består ca. 6 tdr. land med græsareal - Ridehus 20x72 meter med rytterstue, sekretariat, dommerhus og kiosk - 3 udendørsdressurbaner; 2 baner 20x60 m og 1 bane 20x40 m. - Græsspringbane 70x80 m. - Multibane; grusbane 30x80 m med højt hegn. - Ovalbane ca 200 m rundt og anlagt på grus - Terrænspring, der kan flyttes - Toilethus med 2 toiletter med kode 99.

**Ordens- og sikkerhedsregler**

Ved al ridning skal ryttere, uanset alder, bære godkendt ridehjelm og ved springning skal alle ryttere, til og med det år de fylder 18 år, bære sikkerhedsvest, når de springer - og der springes ikke alene. Gødning i ridehuset og på parkeringspladsen opsamles i trillebøren i ridehuset.

Ovenstående er et par af klubbens ordens- og sikkerhedsregler, resten findes på hjemmesiden. Bestyrelsen henstiller til, at du også overholder sikkerhedsreglerne, når du håndterer heste andre steder end på TNKRs areal.

Skulle uheldet være ude; Stands ulykken - Giv livreddende førstehjælp - Tilkald den nødvendige hjælp - Ring evt. 112. Adressen er: Udby Kirkevej 21. 4300 Holbæk. Udenfor sportshallen findes der en hjertestarter.

Det er medlemmernes eget ansvar at være forsikret. Sørg for at have din/dit barns/hests ulykkes/ ansvars forsikring i orden.

**Husk du altid er velkommen til at henvende dig til bestyrelsen, hvis du er tvivl om noget.**

**Vi håber, at du falder godt til og at du vil bidrage til et rart og hyggeligt miljø her i klubben.**

**VELKOMMEN TIL TNKR!**

tnkr.rideklub@gmail.com